**SIRUSA CELEBRA EL PRIMER DEBAT DEL CICLE “ÀGORA”**

SIRUSA va celebrar ahir, coincidint amb el dia Mundial del Medi Ambient, la primera jornada de debat, ÀGORA-SIRUSA, destinada a conscienciar els membres de la Mancomunitat sobre la preservació del medi ambient i la sostenibilitat en aspectes com la gestió de l’aigua, l’energia i els residus, els efectes del model de consum o la necessitat de l’economia circular.

La jornada va comptar amb la ponència titulada “Del canvi climàtic a l’emergència climàtica” a càrrec del Dr. Enric Aguilar, del Centre en Canvi Climàtic (C3) de la Universitat Rovira i Virgili.

En la presentació de l’acte, el gerent de SIRUSA, Armengol Grau, va destacar la voluntat de l’empresa d’organitzar periòdicament aquest cicle de xerrades per “aprofundir en el debat sobre temes vinculats directament amb els objectius de desenvolupament sostenible de la ONU, que promouen un món més igualitari, digne i sostenible. Des de SIRUSA volem conscienciar i transmetre valors i coneixements medi ambientals per generar debat”.

Durant la ponència, el Dr. Enric Aguilar ha donat a conèixer les dades que tracta el seu departament pel que fa al seguiment del canvi climàtic. El Dr. Aguilar ha destacat que “els darrers 20 anys han estat els més càlids de la història per l’acció humana i que anem cap a un planeta més càlid i amb un mar amb aigua més calenta”.

Ha fet èmfasi en la situació dels anomenats “refugiats climàtics”, aquelles persones que han hagut de marxar del seu lloc de residència a causa d’un fet natural vinculat amb el canvi climàtic i que “han perdut la seva identitat, els seus serveis bàsics i els seu territori, avisant que hi ha ciutats dels EEUU i d’Europa que poden patir conseqüències similars cas que hi hagi una pujada del nivell del mar”.

Centrant-se a Tarragona, l’investigador del Centre en Canvi Climàtic de la URV ha anunciat que les dades que estudien assenyalen que “a finals del segle XXI hi haurà una pujada de la temperatura d’entre 1 a 5 graus; un augment d’entre el 10% i el 60% dels dies càlids, i un increment de fins a 50 dies més d’onades de calor”. Així mateix, ha destacat que els estudis “ressalten la vinculació entre les onades de calor i ‘augment de la mortalitat a Catalunya”.

Per totes aquestes raons, ha demanat als governs que actuïn i adoptin mesures encaminades, de veritat, cap a la mobilitat sostenible, la generació de menys residus i l’aplicació de mesures innovadores que ajudin a minimitzar l’impacte sobre el canvi climàtic.

La cloenda de l’acte ha anat a càrrec del president de SIRUSA i alcalde en funcions de Tarragona, Josep Fèlix Ballesteros, qui ha destacat la necessitat de treballar a “nivell metropolità, a l’igual que succeeix amb el model MANCOMUNITAT/SIRUSA, que està mancomunada per vuit municipis per a la valorització energètica dels residus, en més temes vinculats amb la millora del medi ambient, com seria el cas de la mobilitat al territori”.

La jornada ÀGORA-SIRUSA va comptar amb la presència del delegat del Govern a Tarragona, Òscar Peris, i dels alcaldes de Tarragona, La Canonja, Constantí, entre d’altres. La voluntat de SIRUSA és celebrar jornades regularment un cop passat l’estiu.